Kompostblomsterfluer

Kompostblomsterfluer (også kalt råtefluer, slekten Syritta) er en gruppe av fluer som tilhører familien blomsterfluer (Syrphidae). Slekten omfatter ca. 60 kjente arter, én av dem forekommer i Norge. De kan påtreffes nær sagt hvor som helst, særlig på blomster.


== Utseende ==
Små (7–9 mm), avlange og slanke blomsterfluer med korte bein. De kjennes på den slanke, jevnbrede kroppsformen og de korte bakbeina med tykke lår og svært krumme legger. På farge er de gjerne matt gråsvarte med gule flekker på bakkroppen. Fasettøynene er store, nakne og møtes såvidt i pannen hos hannene. Pannene er tett, lyst bestøvet. Antennene er små og gulaktige. Ansiktete er nesten flatt, mørkt, tett bestøvet, kinnene er gulaktige. Thorax er lengre enn bred, rekatngulær, hos den nordiske arten med to lyse støvflekker i forkant og lyst bestøvede områder som strekker seg fra skuldrene nesten bak til vingefestet. Bakkroppen er lang og smal med runde, gule sideflekker på det andre og tredje leddet, smale sølvfargede flekker på det fjerde. Beina er forholdsvis korte, brokete i svart og oransje. Baklårene er kraftig fortykket, leggene sterkt krummet slik at de kan foldes tett inntil lårene. Vingene er forholdsvis små og glassklare.


== Levevis ==
Larvene utvikler seg i kompost og annet råtnende plantemateriale, også i gjødsel. Disse fluene finnes nesten overalt der slikt materiale er tilgjengelig, og er ofte meget vanlige i kulturlandskap og hager. De besøker mange slags blomster. Hannene forsvarer revirer over blomster som hunnene besøker, og henger over disse på svirrende vinger. Under gunstige forhold kan de har to generasjoner hver sommer.


== Utbredelse ==
Slekten er utbredt i alle verdensdeler (bortsett fra Antarktis, der det ikke finnes noen høyere insekter), og i hele Norge.


== Systematisk inndeling / europeiske arter ==

Fluer (Brachycera)
Muscomorpha
høyerestående fluer [Cyclorrhapha)
Aschiza
familie blomsterfluer (Syrphidae)
underfamilie Eristalinae
gruppe Xylotini
slekten kompostblomsterfluer, Syritta Lepeletier & Audinet-Serville, 1828
Syritta flaviventris Macquart, 1842 – Sør-Europa
kompostblomsterflue (råteflue), Syritta pipiens (Linnaeus, 1758) – nå spredt med mennesker til store deler av Jorden, over hele Norge


== Kilder og litteratur ==
Bartsch, Hans; Binkiewicz, Elizabeth; Nasibov, Erik; Nordin, Anna; Rådén, Anders & Östman Torbjörn. 2009. Tvåvingar: Blomflugor. Diptera: Syrphidae: Eristalinae, Microdontinae.  Nationalnyckeln till Sveriges flora och fauna. ArtDatabanken, SLU, Uppsala. CF. 478 sider. ISBN 978-91-88506-70-2
Nielsen, Tore R. 1999. Check-list and distribution maps of Norwegian hoverflies with description of Platycheirus laskai nov. sp. (Diptera, Syrphidae). NINA Fagrapport 035. Norsk institutt for naturforskning.
Nielsen, Tore R. Syrphidae checklist - Norway. www.syrphidae.com/checklist.php - Sjekkliste over norske arter.
Fauna Europaea Web Service (2004) Fauna Europaea version 1.1, www.faunaeur.org
Thompson, F.C. og Rotheray, G. 1998. Family Syrphidae. I: Papp, L. og Darvas, B. (red): Contributions to a Manual of Palaearctic Diptera. 3: 81-139. Science Herald, Budapest.
Torp, E. 1994. Danmarks svirrefluer (Diptera: Syrphidae). Apollo Books, Stenstrup.


== Eksterne lenker ==
(en) kompostblomsterfluer i Encyclopedia of Life 
(en) kompostblomsterfluer i Global Biodiversity Information Facility 
(no) kompostblomsterfluer hos Artsdatabanken 
(sv) kompostblomsterfluer hos Dyntaxa 
(en) kompostblomsterfluer hos Fauna Europaea 
(en) kompostblomsterfluer hos ITIS 
(en) kompostblomsterfluer hos NCBI 
(en) Kategori:Syritta – bilder, video eller lyd på Wikimedia Commons 
www.syrphidae.com/ – the Syrphidae website
Norsk entomologisk forening – for deg som vil lære mer om insekter.